Suomen Aseveljien Työjärjestö

Suomen Aseveljien Työjärjestö (SAT) oli Suomessa kommunisminvastaista toimintaa harjoittanut asevelijärjestön salainen organisaatio. Se perustettiin vuoden 1940 Moskovan rauhan jälkeen. Se kytkeytyi toiseen organisaatioon, jatkosodan sytyt­tyä perustettuun Vapaus – Isänmaa – Aseveljeys -järjestöön (VIA). Julkisen aseveliliikkeen, Suomen Aseveljien Liiton (SAL), rinnalla ne harjoittivat salaista kommunisminvas­taista toimintaa pyrkien vaikuttamaan kotirintaman mielialaan. Niiden piirissä toimi työväestön, työnantajien, virkavallan, politiikan ja puolustusvoimain vaikuttajia, muun muassa Keijo Alho, Osmo Kupiainen, Kauko Leiponen, Veikko Loppi, L. Arvi P. Poijärvi ja Jussi Saukkonen. Organisaatioista käytetään yhteisnimitystä SAT-VIA. SAT-VIA loi perustaa vaaran vuosien ja kylmän sodan ajan kommunisminvastaiselle toiminnalle. Se oli mainettaan porvarillisempi.

Aseveljien liiton ja SAT-VIA:n taustalla toimi eräänlainen ”aivotrusti”, johon kuuluivat AKS:n Vilho Helanen, STK:n Yrjö Vesa, SAK:n Eero A. Wuori sekä SAL:n L. Arvi P. Poijärvi. Yhteydenpito Suomen hallitukseen sujui L. A. Puntilan välityksellä. Väestön keskuudessa mielialoja tarkkailleita SAT:n asiamiehiä sanottiin kansanomaisesti ”satiaisiksi”. Verkoston toiminta ei loppunut sodan päättymiseen.

Lähteet

Kirjallisuutta
 Vuopala, Karoliina, SAT/VIA. Suomen Aseveljien Työjärjestö/Vapaus Isänmaa Aseveljeys -järjestön toiminta Suomessa 1940-1944. Poliittisen historian pro gradu -tutkielma. Helsingin yliopisto 2000, 94, 108.

Suomi 1939–1945
Propaganda Suomessa
Sensuuri Suomessa
Antikommunismi